  Виталий Пронин Кышкыт югдур Ижын Удмуртской ульчаысь 261-тӥ коркалэн 1 подъездэз - 32 квартира - пуштэмен валче кышкыт югдур ялэмын. Полицейскойёс юртэз, со котырысь интыез быдэсак котыртӥзы. Али спасательёс но утчаськисьёс пырдэм бетон изъёсты утялто, соос улэ пачкам адямиосты шедьтыны выро. Ышемен лыдъяське 2 мурт. Коркан тыл, газ, ву сётон быдэсак кысэмын. Удмуртской, Холмогоров, Октябрьлы 10 ар ульчаослэн оглюкетъёссы пытсамын. Кылдытэмын комиссия, отчы пыртэмын МВД, Росгвардия, МЧС, Следствиея комитет, Ӝог юрттэт сётонъя служба, кивалтӥсьёс. Спасательёс но утчаськисьёс бетон изъёс улэ пачкам адямиосты шедьтыны выро. Спасательёслэн ужзы азьланьтӥське на.Иже вуиз Пучков Шудтэм учырен валче Иже вуиз Россиысь кышкытлыклэсь утиськонъя министр Владимир Пучков. Со но элькун Тӧро А. Бречалов, югдурез утёнъя министр А. Первухин, кышкытлыклэсь утиськонъя министр П. Фомин 261-тӥ коркаез учкыса потӥзы. Адямиослы юрттэт сётон, коркаез эскерон ласянь план лэсьтэмын луоз. Та вакытэ соос элькун Тӧро дорын кенешо. 6 адями быремын Тазалыкез утёнъя министерство ивортэмъя, та дырлы 6 адями быремен лыдъяське. 4 муртлы - та пӧлысь 2-ез быдэ вуымтэос - эмъясьёс юрттэт сётӥзы. Ярам, соос зол вӧсь луиллямтэ. Одӥг нылаш али больницае вуттэмын. Улонысь кошкизы 2 воргоронъёс, 2 кышномуртъёс но 2 нылпиос. Коркаез эскероз «Струна» Корка улыны ярамон яке ӧвӧл ни - та сярысь тодыны юрттоз «Струна» система. Пилоттэк лобась тӥрлык коркаез туспуктылоз, возьматоз, интыяз ӟеч сылэ яке уг, кырыжскемын яке ӧвӧл. Эскеронъёсты лыдэ басьтыса, калыкез квартираосазы лэзёзы яке уз. Калыкез квартираосазы лэзёзы яке уз валамон ӧвӧл на.Ӝутэмын уголовной уж Россиысь Следствиея комитетлэн Удмуртиысь ёзэз Ижысь Удмуртской урамысь 261-тӥ юртлэн огез подъездэз пуштэм пумысен 238.3 статьяя - кышкытлыклэсь утиськонъя куронъёсты чаклатэк ужан - уголовной уж ӝутӥз. Али та учыръя эскеронъёс мыно. Юрттэт кулэ! Пуштон учырен сэрен шуге-леке вуэмъёслы юрттыны мылкыд карисьёслы Ижын усьтэмын нимысьтыз инты. Первомай ёросысь калыклы улон-вылонын юрттэт сётонъя центре (Удмуртской ульча, 173 номеро юрт) вайыны луэ шуныт дӥсь, пыдкук но мукет. Юанъёс кылдыку, вазиськоно (3412) 68-19-86 номеро телефонъя. «Пӧсь телефонъёс» Кышкыт учыр пумысен юанъёслы валэктон шедьтыны луоз таӵе телефонъёсъя: Кышкытлыклэсь утиськонъя элькун министерстволэн «Оскон телефонэз» - 8(3412) 51-99-99; Кышкытлыклэсь утиськонъя элькун министерстволэн «Пӧсь телефонэз» - 8(3412) 51-45-50; Ижысь калыклы юрттэт сётонъя огъя служба - 8(3412) 57-21-14, 57-21-15. Ольга Корепанова Туспуктӥз А. Горбунов Теги: пуштэмкорка Удмуртскойурам югдур  